作者:劉禹錫
標題:始至雲安寄兵部韓侍郎中書白舍人二公近曾遠守故有屬焉
內容:天外巴子國，山頭白帝城。波清蜀栜盡，雲散楚臺傾。迅瀨下哮吼，兩岸勢爭衡。陰風鬼神過，暴雨蛟龍生。硤斷見孤邑，江流照飛甍。蠻軍擊嚴鼓，笮馬引雙旌。望闕遙拜舞，分庭備將迎。銅符一以合，文墨紛來縈。暮色四山起，愁猿數處聲。重關群吏散，靜室寒燈明。故人青霞意，飛舞集蓬瀛。昔曾在池籞，應知魚鳥情。